《运甓斋》
明代·张诩

朝运一百甓，暮运一百甓。所运不在甓，思以强吾力。

所强不在力，思以扶中国。丈夫始诞时，弧矢四方射。

经营志四海，遽肯守寻尺。朅来胡乱华，典午国步失。

温峤奋断裾，祖逖悲击楫。所志在匡时，宁干富贵适。

杏坛面周公，天门振八翼。大小道则殊，志定梦不易。

所以千载下，英风动竹帛。借问怀居徒，栖栖竟何益。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。